ועדת העבודה, הרווחה והבריאות, כנסת 20, פרוטוקול מספר 773, 2018-05-30 08:51

אלי אלאלוף: בוקר טוב.

אלי אלאלוף: היום ה-30 במאי 2018, ט"ז בסיון התשע"ח, השעה 8:51 ואני פותח את ישיבת ועדת העבודה, הרווחה והבריאות.

אלי אלאלוף: אנחנו חוזרים לדיון על צו למניעת העישון במקומות ציבוריים והחשיפה לעישון (שינוי התוספת לחוק), התשע"ח-2017 שהותקן על ידי משרד הבריאות ועליו יש הרבה הצעות של חברנו חבר הכנסת יהודה גליק.

אלי אלאלוף: זאת לא חכמה כי עוד לא התחלתי לעשן ואני לא מבין למה צריך לעשן, במיוחד שאני לא מאמין שיש מישהו שיכול לומר שזה לא מזיק.

אלי אלאלוף: יש כאלה שאומרים שזאת פרנסה למיליוני אנשים, זאת גם הכנסה למדינה, אבל הייתי רוצה שאת הכנסות המדינה נעשה בצורה אחרת ושיבואו מבריאות ולא ממחלות שנגרום לאזרחים שלנו.

אלי אלאלוף: הייתי רוצה להרחיב את זה בצורה – אני לא יודע מה זה אופטימלי ומה זה מקסימלי – שהייתי אוסר על העישון, אם אפשר.

אלי אלאלוף: אבל היות וזה בלתי אפשרי וצריך להביא את החברה בהדרגה לשינויים הנדרשים, ואני רואה שמדי פעם, מדי שנה יש לנו איזה שיפור כלשהו ואחר כך, בגלל המתחים שיש לנו, יש כאלה שחושבים שהעישון הוא גם בגלל צורך להתמודד עם המתחים שיש לנו במדינה שלנו, ואתמול זאת דוגמה אחת, אחוז המעשנים עולה בחזרה.

אלי אלאלוף: לומר לכם את האמת, הלוואי שנצליח להוריד את זה כמה שיותר ולא תמיד זה במניעה, בצו מניעה או בחוק.

אלי אלאלוף: יש חוק, יש צו מניעה שאפשר להרחיב אותו אבל צריך לעשות את זה בהדרגה ושבמיוחד נהיה מסוגלים לאכוף את החוק כי אם לא, זאת זילות לחוק ולדעתי דבר שיכול להיות תופעה שלילית.

אלי אלאלוף: אני חייב לומר לכם שהייתי רוצה לאמץ פה אחד את ההמלצות של ידידי יהודה אבל בבדיקות שעשינו – והוא בעצמו השקיע כדי למצוא פשרה – נאלצנו להגיע לפשרות.

אלי אלאלוף: לכן היום זה עוד צעד אבל לא סופי.

אלי אלאלוף: אנחנו נמשיך ונעשה כמה שיותר כדי לצמצם את היקף העישון בכלל ובמקומות מסוימים בפרט.

סימן טוב: יש לנו צו נוסף בדרך שהוא בתהליך גם עם משרד המשפטים על מסעדות וברים.

אלי אלאלוף: אנחנו נהיה תמיד פתוחים.

סימן טוב: ההזדמנויות עוד תגענה.

אלי אלאלוף: אנחנו תמיד פתוחים לצמצום העישון בכל מיני צורות.

אלי אלאלוף: גם הסיפורים על הסיגריה האלקטרונית, הבן שלי כבר אמר שגם את זה צריך לאסור.

אלי אלאלוף: כמה שיותר פרסומת, תדעו לכם שזה סימן שזה יותר מזיק.

אלי אלאלוף: כמה שמשקיעים בפרסומת הזאת או הזאת או בצבע הזה או הזה – לא אומר שם של חברה כדי שלא יגידו שאני נוטה לזה ולא לזה – אין סיגריה בריאה, אין בזה שום דבר בריא אלא רק נזק.

אלי אלאלוף: לכן אנחנו היום באים בתקווה לאשר את התקנות האלה בתיקון שנצליח לעשות ביחד.

יהודה גליק: שלשום פורסם שמשרד הבריאות הצרפתי הצליח בשנה אחת לצמצם במיליון אנשים את המעשנים.

יהודה גליק: יש תקווה.

יהודה גליק: אפשר.

סימן טוב: חכו מחר ותראו בכמה אנחנו הצלחנו.

יהודה גליק: בעזרת השם.

אלי אלאלוף: שיהיו בשורות טובות גם מצרפת.

אלי אלאלוף: הלוואי.

אלי אלאלוף: יש מישהו שרוצה לפתוח?

אלי אלאלוף: לא בירכתי את המנכ"ל על השתתפותו אבל היות והוא חבר קבוע בוועדה, בשבילי זאת לא הפתעה אבל תמיד הערכה.

אלי אלאלוף: תודה.

סימן טוב: תודה רבה.

סימן טוב: אני באתי למטרה אחת וזה לראות שהיום אנחנו מסיימים כי ככל שנקדים לסיים, כן ייטב.

סימן טוב: אני חושב שנשארו לנו שתי סוגיות מאוד מאוד ספציפיות וצריך לקבל בהן החלטה.

סימן טוב: אנחנו בעד לקבל את ההחלטה המקסימליסטית שניתן אבל לא בצורה שתעכב את סיום העבודה על הצו.

סימן טוב: אני מניח שהיועצת המשפטית תציג.

אלי אלאלוף: יהודה, אתה רוצה לומר משהו?

יהודה גליק: לא.

יהודה גליק: אני מברך על המשפט הזה שאמר עכשיו המנכ"ל.

יהודה גליק: אני מקווה לסיים, אני מקווה מקסימליסטי ואני מקווה שלא ניכנס לסמטאות מיותרות.

אלי אלאלוף: גם מה שלא רצית לומר, זה נקלט בפרוטוקול.

אלי אלאלוף: נתחיל בהקראה.

שמרית שקד: לפני שאתחיל בהקראה, אני אומר על מה אנחנו מדברים.

שמרית שקד: פרט 1 כיום קובע "אולם המשמש דרך כלל לבית קולנוע, לתיאטרון, להופעות, לקונצרטים, לאופרה או למחול".

שמרית שקד: הנוסח שמובא כרגע, כדי לתקן את הפרט הזה, אומר: "וכן שטח תחום שאינו במבנה שבו מתקיים אירוע קולנוע, תיאטרון, הופעות, קונצרטים, אופרה או מחול הכולל התקהלות מאורגנת של בני אדם".

שמרית שקד: זה בהתאם להחלטה של הוועדה בדיון הקודם, של יושבת ראש הוועדה, אבל מכיוון שחבר הכנסת גליק התנגד לתיקון הזה, היא אמרה שמבחינתה זה נשאר פתוח ונחנו נדון בזה היום, ככל שאתה תחליט ע כך.

שמרית שקד: "למעט חצר בית מגורים וכן באזור הכניסה או היציאה לשטח התחום בטווח של 10 מטרים מהכניסה או היציאה והכול במועד קיום האירוע או בתכוף לו".

שמרית שקד: כלומר, אם אני אנסה לפשט את השאלה, האם בעצם האיסור הוא על כל התקהלות מאורגנת של בני אדם, כל התקהלות כזו, או רק התקהלות מאורגנת למטרת אירוע קולנוע, תיאטרון, הופעות, קונצרטים, אופרה או מחול כאשר אנחנו מדברים על אירוע שמתקיים בשטח תחום תחת כיפת השמים.

שמרית שקד: לא במבנה.

אלי אלאלוף: מה הפרשנות של משרד הבריאות בעניין?

נינא כהן קרן: אנחנו לא תומכים או מתנגדים להרחבות.

נינא כהן קרן: כמו שאמר מנכ"ל המשרד, אנחנו רוצים שהצו יעבור.

נינא כהן קרן: כן היו טענות משפטיות שזה יוצר יותר עמימות והרחבה מאוד משמעותית, מה שנטען גם על ידי משרד המשפטים.

נינא כהן קרן: אני לא חושבת שיש מניעה משפטית מוחלטת.

יהודה גליק: אולי תסבירו למה זה עמום.

יהודה גליק: למה אם אומרים כל התקהלות, זה עמום?

סימן טוב: בעיני הכלל שצריך להנחות, יש את העולם המשפטי ויתייחסו לזה נציגי משרד משפטים, ויש גם שאלה פרקטית ואנחנו צריכים לראות שאנחנו יודעים לעשות משהו שבסוף מי שצריך לבצע אותו, יודע לבצע אותו.

סימן טוב: מבחינתנו, שוב, כל המרבה הרי זה משובח אבל צריך לראות שזה משהו שיודעים לעשות.

אלי אלאלוף: משרד המשפטים רוצה לומר משהו?

לילך וגנר: כן.

לילך וגנר: בדיון הקודם הסברתי שאנחנו מדברים על עבירה פלילית ולכן היא צריכה להיות מדויקת ולא עמומה, והיא גם צריכה לעלות בקנה אחד עם המבנה של החוק.

לילך וגנר: כרגע פריט 1 מתייחס למקומות שמשמשים לקולנוע, לתיאטרון, להופעות, לקונצרטים, לאופרה או למחול ואמרנו שההרחבה של הפריט הזה בפני עצמה צריכה להתייחס לאותם אירועים שמוגדרים באותו פריט.

לילך וגנר: לכן ביקשנו לתחום את זה לאותם אירועים שמתרחשים מחוץ לאולמות שמצוינים כאן, אבל התכלית שלהם היא אותה תכלית.

לילך וגנר: כך זה גם יוצר ודאות ודיוק בנושא של האכיפה של האיסור הזה.

אלי אלאלוף: הנקודה המרכזית היא באמת האכיפה.

אלי אלאלוף: התקהלות רגילה, רחוב, מי יבוא לאכוף?

לילך וגנר: נכון.

אלי אלאלוף: נשים שוטר בכל פינה?

לילך וגנר: תיארנו את הנושא של הפגנות.

אלי אלאלוף: מה שמאורגן, כן.

יהודה גליק: למה להגביל לנושאים מסוימים?

יהודה גליק: אם זה ספורט למשל, הספורט לא כתוב ברשימה.

לילך וגנר: אבל לספורט יש פריט אחר.

לילך וגנר: ציינו את זה.

יהודה גליק: אם זה אירוע של תיאטרון.

יהודה גליק: אני לא יודע.

יהודה גליק: יש אירועים.

יהודה גליק: ברגע שאתה מפרט, אתה מצמצם.

לילך וגנר: אבל הפירוט כבר נמצא בתוך הפריט הזה.

לילך וגנר: אנחנו אמרנו שאנחנו נמצאים בתוך מסגרת של חוק שיש בתוספת שלו כל מיני מקומות שמפורטים בצורה מאוד קזואיסטית ומוגדרת.

אלי אלאלוף: יש כאן נקודה מרכזית שלא חשבתי עליה.

אלי אלאלוף: לא שאני הולך לכדורגל, אבל זה מחוץ לחוק?

לילך וגנר: לא.

לילך וגנר: סעיף 12(ב) מדבר על אצטדיון.

קריאה: לגבי כדורגל יש סעיף מיוחד.

אלי אלאלוף: אם יש סעיף מיוחד, נגיע אליו.

חגי לוין: מזכיר איגוד רופאי בריאות הציבור בישראל.

חגי לוין: אני רוצה לתת דוגמה.

חגי לוין: אתמול בערב הלכתי עם ילדיי לפסטיבל האוכל בתל אביב.

אלי אלאלוף: האוכל היה בריא?

חגי לוין: לא בהכרח בריא או לא בריא, אבל אירוע ציבורי מאוד מהנה.

חגי לוין: תחום היטב, יש שומרים וכן הלאה בכניסה, אבל לפי החוק החדש לא יהיה שם איסור עישון.

חגי לוין: יהיה מותר להמשיך לעשן ליד ילדים שבאים לפסטיבל האוכל.

חגי לוין: כמו אמר חבר הכנסת גליק, אירוע שיש בו התקהלות מאורגנת, זה דבר ידוע, זה דבר שהוא תחום, זה דבר שאפשר לעצור אותו ולכן לא ברור למה צריך כל כך לצמצם.

חגי לוין: פשוט אירוע.

חגי לוין: אם זה אירוע ציבורי, אסור לעשן בו.

חגי לוין: נקודה.

יהודה גליק: לא מדובר כאן על סתם הפגנה.

יהודה גליק: אירוע תחום שיש לו כניסה ויציאה.

יהודה גליק: כל אירוע תחום.

יהודה גליק: ברגע שאני מגדיר רק לצורך זה, אז יריד ספרים יהיה בפנים.

יהודה גליק: שבוע הספר העברי, מותר לעשן בו.

אלי אלאלוף: אני נוטה לקבל את ההערות שלכם.

אלי אלאלוף: אני לא מבין למה לא.

אלי אלאלוף: אם יש אירוע מאורגן ותחום, אין שום סיבה שנתחיל לפרט.

אלי אלאלוף: אתם כאן כאילו תוקפים אוכלוסייה מסוימת.

לילך וגנר: לא.

לילך וגנר: אנחנו לא תוקפים אוכלוסייה מסוימת.

אלי אלאלוף: כדורגל.

לילך וגנר: לגבי כדורגל יש פסקה אחרת.

אלי אלאלוף: בסדר.

אלי אלאלוף: אז כל השאר.

אלי אלאלוף: כל אירוע מאורגן.

לילך וגנר: אירוע תרבות יכול להיכנס לפסקה הזאת,.

לילך וגנר: אירועים אחרים, לא.

אלי אלאלוף: מה זה תרבות?

אלי אלאלוף: אוכל זה לא תרבות?

אלי אלאלוף: התרבות המוצהרת היא תרבות?

לילך וגנר: אני הצעתי לפרט.

לילך וגנר: ההצעה שהציגה שמרית היא הצעה שאנחנו מוכנים לקבל אותה, שמפרטים את האירועים כמו שהיום מפורט.

אלי אלאלוף: יש לך מספיק דמיון לדעת איזה אירוע יכול להתקיים והוא לא כלול כאן?

לילך וגנר: החוק הוא קזואיסטי.

לילך וגנר: אפשר לשנות את החוק.

קריאה: את מצטטת סעיף מ-1983.

סימן טוב: מה הבעיה להכיר בפסטיבל אוכל כאירוע תרבות?

לילך וגנר: אני לא חושבת שיכולה להיות עם זה בעיה.

אלי אלאלוף: אני בעד ואני משוכנע שאני לא צריך לשכנע את יהודה.

אלי אלאלוף: אני אומר לכם כל אירוע מאורגן ותחום, לא יהיה אישור לעישון.

אלי אלאלוף: מקובל?

יהודה גליק: כן.

אלי אלאלוף: אני חוזר ואומר.

אלי אלאלוף: כל אירוע בחוץ מאורגן בתחום מסוים, בשטח מסוים - - -

לילך וגנר: מה זה מאורגן?

סימן טוב: אני רוצה להציע משהו.

אלי אלאלוף: את באת לסבך לנו את העסק או להקל עלינו?

לילך וגנר: עושים בחוץ יום הולדת וסוגרים.

לילך וגנר: האם זה אירוע תחום?

חגי לוין: ברור שאסור ביום הולדת של ילדים לעשן במקום ציבורי.

לילך וגנר: ההצעה של קבוצה היא לא פרטית ומדויקת.

חגי לוין: כשאת אומרת תרבות, זה לא מדויק.

חגי לוין: מה שאת מציעה זה לא מדויק.

לילך וגנר: אני הצעתי להשאיר את זה כמו שכתוב.

יהודה גליק: אני אומר לך מה מטריד אותי.

יהודה גליק: אני אומר לכם את האמת.

יהודה גליק: הדבר שהכי מפריע לי בעישון, והכי מפחיד אותי בעישון, זה כניסת גורמים חדשים למערכת העישון.

יהודה גליק: למשל אירועים של תנועת נוער.

יהודה גליק: אני פוחד על ילדים.

יהודה גליק: עושים משחק.

יהודה גליק: עשן הוא המקום הכי מזמין עישון.

יהודה גליק: הוא לא מופיע ברשימה הזאת.

יהודה גליק: אני לא רוצה את זה.

יהודה גליק: אני רוצה כל אירוע תחום.

יהודה גליק: תנועות נוער שמארגנות מחנה קיץ, לא מופיע כאן.

קריאה: אבל אסור להם לעשן.

יהודה גליק: תודה רבה.

אלי אלאלוף: משרד המשפטים כאן הוא יועץ ולא קובע.

אלי אלאלוף: בינתיים מי שקובע אלה הם מי שיש להם אצבעות.

חגי לוין: באופן פרקטי, אני מציע אחרי מחול לכתוב "או אירוע אחר הכולל התקהלות מאורגנת של בני אדם".

שמרית שקד: אז אין צורך לפרט.

חגי לוין: אני רוצה להזכיר שבסוף אותו סעיף כתוב - נרגיע את משרד המשפטים – שאין בהוראות פרט זה או פרטים אחרים בתוספת זו כדי לגרוע מאיסור עישון מכוח כל דין.

חגי לוין: אם אירוע ספורט מוגדר בסעיף אחר, לא נורא.

חגי לוין: לא קרה כלום אם זה בשני סעיפים.

אלי אלאלוף: את יכולה לנסח סופית?

שמרית שקד: אם אני מבינה את ההצעה, זה אומר לכתוב: "וכן שטח תחום שאינו במבנה, שבו מתקיים אירוע הכולל התקהלות מאורגנת של בני אדם".

שמרית שקד: כלומר, כל אירוע מתחת לכיפת השמיים הכולל התקהלות מאורגנת של בני אדם.

אלי אלאלוף: נכון.

יהודה גליק: נכון.

יהודה גליק: דיברת על אירוע תחום.

יהודה גליק: כן?

שמרית שקד: כן.

מירה סלומון: מרכז השלטון המקומי.

מירה סלומון: אם אפשר להציע שיהיה מדובר בהתקהלות מאורגנת של בני אדם במספר מסוים.

מירה סלומון: למשל, מעל 50 אנשים.

אלי אלאלוף: לא.

מירה סלומון: מעל 50 אנשים, אירוע מחייב גם התייחסות אחרת.

יהודה גליק: מעל 50.

יהודה גליק: זה בסדר.

מירה סלומון: התקהלות של מעל 50 אנשים, זה אירוע שמחייב אישורים.

אלי אלאלוף: את יכולה לומר למה 50 אנשים ולא יותר ולא פחות?

מירה סלומון: אירוע עם התקהלות של 50 אנשים, זה אירוע שמחייב אישורים, זה מחייב ידיעה של השלטונות ולכן אפשר לפקח.

מירה סלומון: אירוע עם מתחת ל-50 אנשים, הגם שהוא מייצר נורמה ראויה ונכונה של איסור עישון, הוא לא מאפשר פיקוח.

מירה סלומון: ברגע שהוא לא מאפשר פיקוח, ממילא הוא לא יכול להיות מיושם.

יהודה גליק: אני מקבל.

אלי אלאלוף: כרגיל, הרבה הגיון בדבריך.

אלי אלאלוף: תודה.

מירה סלומון: תודה אדוני.

חיים גבע הספיל: כמו לגבי כל פרט אחר בחוק, אין פקח שעומד ושומר על כל מקום שמוגדר בחוק.

חיים גבע הספיל: ככל שיש עבירה על החוק, יש סדר.

חיים גבע הספיל: מעירים למעשן ואם צריך, פונים לפיקוח העירוני.

חיים גבע הספיל: אין דרישה מהפיקוח העירוני להיות נוכח בכל אירוע של פחות מ-50 אנשים כדי לוודא שלא יעברו על החוק.

חיים גבע הספיל: ככל שתהיה עבירה על החוק, יתקשרו לפיקוח העירוני.

חיים גבע הספיל: אין כאן דרישה מיוחדת.

אלי אלאלוף: אל תכניס לנו את הפיקוח העירוני.

מידד גיסין: ארגון בעלי סטומה והאגודה למלחמה בסרטן.

מידד גיסין: אני חושב שכל הדיונים כאן צריכים להתבסס קודם כל על זה שהעישון הוא מסוכן וצריך למנוע אותו.

אלי אלאלוף: ברור.

אלי אלאלוף: את זה אמרנו.

מידד גיסין: ברגע שכולם יסכימו לזה, לא יהיו ויכוחים על סעיף כזה או סעיף אחר.

עמוס האוזנר: יושב ראש המועצה הישראלית למניעת עישון.

עמוס האוזנר: שני דברים אדוני.

עמוס האוזנר: האחד, אני לא הייתי מציע להגביל את הנושא הזה במספר.

עמוס האוזנר: אני רוצה לומר לאדוני מה קרה בבג"ץ כשאמרו, כן, אבל ההפגנה היא בלי רישיון כי צריך מספר מסוים של אנשים ובג"ץ פסל את כל העניין הזה.

עמוס האוזנר: גם כאן לא הייתי מציע להגביל את זה כי אנחנו לא נלך לספור את האנשים.

עמוס האוזנר: ההצעה שלי היא שהסעיף הזה יעבור כפי שדוקטור לוין הציע אותו.

עמוס האוזנר: הערה שנייה.

עמוס האוזנר: יש לי הערה טכנית וההערה הטכנית שלי מתייחסת לסוף של סעיף 1 הקיים.

עמוס האוזנר: סעיף 1 הקיים אומר ש"אין באמור בפרט זה, על פרט 1, או בהוראות תוספת פרטים אחרים לתוספת זאת כדי לגרוע מאיסור עישון מכוח כל דין או כדי למנוע מבעל המקום המחזיק בו לאסור את העישון במקום".

עמוס האוזנר: זה סעיף מאוד חשוב.

עמוס האוזנר: הוא לא שייך דווקא לסעיף 1.

אלי אלאלוף: אנחנו נגיע לזה.

עמוס האוזנר: זה סעיף כללי.

עמוס האוזנר: כדאי לשים אותו לחוד.

אלי אלאלוף: נציגת משרד המשפטים.

לילך וגנר: מאחר שההערה העקרונית שלי לא התקבלה, אני אבקש לפחות הערה פרוצדורלית.

לילך וגנר: מאחר שאתם משנים את המהות של פסקה (1), הייתי מציעה לשים את האירוע התחום שאתם מגדירים בפסקה נפרדת כדי שיהיה ברור שהוא לא רלוונטי לפסקה (1) הקיימת.

לילך וגנר: פסקה (1) הקיימת מדברת על אולמות.

אלי אלאלוף: מספיק עם הפלפולים המשפטיים האלה אין בהם הגיון.

לילך וגנר: זה תפקידי.

לילך וגנר: אני מתנצלת אבל זה תפקידי בכוח.

אלי אלאלוף: תעשו את זה בדוחות טכניים.

אלי אלאלוף: זה משחק ולי יש אלרגיות למשחקים האלה.

אלי אלאלוף: ילכו למטה ויקראו מה שצריך להיות למעלה.

אלי אלאלוף: מספיק.

אלי אלאלוף: המשפטנים, תהיו פשוטי עם.

אלי אלאלוף: נא לקרוא את הנוסח הסופי.

שמרית שקד: "וכן שטח תחום שאינו במבנה שבו מתקיים אירוע הכולל התקהלות מאורגנת של מעל 50 בני אדם".

יהודה גליק: בסדר.

יהודה גליק: אני מקבל את זה.

אלי אלאלוף: אנחנו מקבלים את המספר.

אלי אלאלוף: תודה.

אלי אלאלוף: אני מקדם בברכה את חבר הכנסת דני סידה.

דן סיידה: אנחנו תומכים.

דן סיידה: זה מסוג הדברים בו אנחנו תומכים.

שמרית שקד: אני אקרא את ההמשך של אותו סעיף אין בו שינוי.

שמרית שקד: הוא לא נשאר כנושא פתוח מהישיבה הקודמת.

שמרית שקד: "למעט חצר בית מגורים וכן באזור הכניסה או היציאה לשטח התחום בטווח של 10 מטרים מהכניסה או היציאה והכול במועד קיום האירוע או בתכוף לו".

שמרית שקד: עכשיו אני ממשיכה לקרוא פרטים שבעיקרון הם לא נשארו כנושאים פתוחים מהפעם הקודמת.

שמרית שקד: (2) במקם פרט 2 יבוא: "2.

שמרית שקד: כל מקום בבית חולים או במרפאה, לרבות חצר המוסד, וכן באזור הכניסה או היציאה לבית החולים או למרפאה, בטווח של 10 מטרים מהכניסה או היציאה, למעט בית מגורים הנמצא בטווח האמור, ולמעט -

שמרית שקד: חדר נפרד לחלוטין שהוקצה על ידי מנהל בית החולים לעישון למאושפזים במחלקה סגרוה שנקבעה ברישיון בית החולים, אם הוקצה, ובלבד שיש בו סידורי אוורור תקינים והעישון בו אינו גורם למטרד בחלקים אחרים של המקום".

שמרית שקד: (3) בפרט 12, אחרי "חדר או אולם" יבוא "או מקום תחום", אחרי "המשמש" יבוא "המיועד" ובמקום "בריכת שחיה" יבוא "מגרשי ספורט".

שמרית שקד: (4) בפרט 12א, המילים "שאינה במבנה" – יימחקו.

שמרית שקד: (5) בפרט 13, בסופו יבוא "לרבות החצר".

שמרית שקד: (6) אחרי פרט 13 יבוא: "13א.

שמרית שקד: גן שעשועים לילדים הפתוח לציבור.

שמרית שקד: 13ב.

שמרית שקד: כאן הייתה בקשה של משרד החינוך.

שמרית שקד: טווח של 10 מטרים מהכניסה או היציאה לגן ילדים, מעון ילדים או בית ילדים למעט בית מגורים הנמצא בטווח האמור.

יהודה גליק: בסדר.

יהודה גליק: בית ילדים זה מושג משפטי?

שמרית שקד: להבנתי זה המושג שקיים היום.

שמרית שקד: זה כבר נמצא היום בצו.

שמרית שקד: הנושא השני שנשאר במחלוקת זה הנושא של המשרדים הממשלתיים.

שמרית שקד: כרגע התיקון שמשרד הבריאות ביקש אומר: (7) בפרט 15א, בסופו יבוא "לרבות חצר המשרד - כלומר, איסור העישון היום במשרד הממשלתי, יש כאן איזושהי הבהרה שהאיסור חל גם על חצר של משרד ממשלתי - ולמעט אזור מוגדר המצוי מחוץ לבניין ואשר הוקצה לעישון בידי הנהלת המקום, אם הוקצה, הנמצא בטווח של לפחות 10 מטרים מהבניין ושהעישון בו אינו גורם למטרד בחלקים אחרים של המקום, וכן באזור הכניסה או היציאה למשרד, בטווח של 10 מטרים מהכניסה או מהיציאה, למעט בית מגורים הנמצא בטווח האמור".

שמרית שקד: זו בעצם הייתה ההצעה המקורית של משרד הבריאות.

שמרית שקד: חבר הכנסת גליק ביקש איזושהי הרחבה אחרת ולבקשתו ניסחנו אותה.

אלי אלאלוף: נגיע לזה.

אלי אלאלוף: לפני ההרחבה.

עמוס האוזנר: אדוני, אני מתנגד ממש בכל תוקף לנושא הזה של להחזיר את העישון לבתי החולים.

עמוס האוזנר: היום אסור לעשן בבתי החולים.

עמוס האוזנר: הסעיף הזה מדבר בפרט משנה 2(2).

אלי אלאלוף: אנחנו לא נחזור לזה.

אלי אלאלוף: תנמק לטובת הפרוטוקול אבל לא נחזור לזה.

עמוס האוזנר: אדוני, אנחנו הולכים לחזור אחורנית.

עמוס האוזנר: אנחנו מחזירים את העישון לבתי החולים.

אלי אלאלוף: אלה לא בתי חולים.

עמוס האוזנר: כן.

עמוס האוזנר: בתי חולים פסיכיאטריים.

אלי אלאלוף: הדיוק חשוב.

עמוס האוזנר: תקראו את הסעיף.

עמוס האוזנר: אתם לוקחים חדר שבו מאושפז אדם חולה, אתה מכריח אותו לספוג עשן.

עמוס האוזנר: כך כתוב כאן.

עמוס האוזנר: תקראו את הסעיף.

עמוס האוזנר: אדם מאושפז בחדר סגור, במחלקה הפסיכיאטרית, אין לו לאן ללכת.

עמוס האוזנר: זה חדר סגור.

עמוס האוזנר: אתה מכריח אותו לנשום עשן מכוח החוק.

אלי אלאלוף: לדעתי אתה טועה בפרשנות שלך.

יהודה גליק: עמוס, בדיון הקודם סברתי כמוך.

יהודה גליק: הלכתי בעצמי לבקר בבתי חולים פסיכיאטרים והבנתי את הצורך.

יהודה גליק: לכן אני תומך בנוסח שהוצע.

עמוס האוזנר: יש לי הצעה אדוני.

אלי אלאלוף: מדבר חבר כנסת.

אלי אלאלוף: מותר לא להתבטא.

עמוס האוזנר: קיבלתי כל מה שהוא אמר.

עמוס האוזנר: יש לי רק הצעה אחת.

עמוס האוזנר: קחו את מה שאמרתם, הם הציעו להגביל את הסעיף הזה לשלוש שנים.

עמוס האוזנר: חלק מהשלוש שנים האלה כבר עברו.

עמוס האוזנר: אני מציע להגביל אותו לשנתיים.

עמוס האוזנר: בסדר?

אלי אלאלוף: לא.

אלי אלאלוף: קבענו לשלוש שנים.

אלי אלאלוף: זה נעשה בהתייעצות עם המערכות הפסיכיאטריות של בתי החולים.

אלי אלאלוף: זאת לא שליפה מהמותן.

אלי אלאלוף: בוא נעשה מה שקבענו.

אלי אלאלוף: אי אפשר לעשות יויו מעצמנו.

אלי אלאלוף: אני מתנצל אם זה לא יספק אותך, אבל זה מה שיהיה.

חגי לוין: לגבי גן שעשועים לילדים הפתוח לציבור.

חגי לוין: ההסתדרות הרפואית העלתה את זה כבר לפני למעלה מחמש שנים.

חגי לוין: אני שוב נותן דוגמאות.

חגי לוין: יש גן מתחת לבית, אני הולך עם הילדים.

אלי אלאלוף: חברים, יש לי בקשה, בואו נשחק משחק הוגן.

אלי אלאלוף: אנחנו אישרנו את זה בדיון הקודם וקראנו את זה לצורך הרצף בקריאה.

חגי לוין: אדוני, תשמע את הצעתי.

חגי לוין: אני בטוח שתסכים אתה.

אלי אלאלוף: לא, אני לא אסכים רק בגלל העיקרון שמה שאושר, אושר.

חגי לוין: אני חושב שזה נשמט כאן בטעות.

אלי אלאלוף: אם אתם לא יודעים, לחברי הכנסת יש גם מה שנקרא מגבלת זמן.

אלי אלאלוף: מה שאושר, אושר.

אלי אלאלוף: לא חוזר.

אלי אלאלוף: יש לנו עוד חיים ארוכים לתקן את זה.

אלי אלאלוף: אם אין הערות נוספות, נמשיך.

אלי אלאלוף: אני לא חוזר מההחלטות שהתקבלו.

מירה סלומון: אדוני, למיטב זיכרוני אתה שלחת את הייעוץ המשפטי לוועדה לשוחח עם השלטון המקומי בנוגע לפרטים האלה, לגן שעשועים ציבורי ולתיקון פרט 12 כיוון שאנחנו הסברנו בוועדה שכאשר מדובר במקומות שאין בהם נוכחות קבועה של צוות כלשהו, הדבר פוגע בחובה שלנו כמחזיקים במקום.

אלי אלאלוף: אני לא מאמין שלרשות המקומית אין מספיק מפקחים לכל פינות העיר.

אלי אלאלוף: אני משאיר לאחריות השלטון המקומי לדעת באיזה סבב ובאיזו תדירות הוא מבקר במקומות השונים שהם תחת פיקוחו.

אלי אלאלוף: גם היום אין לכם מספיק כוח אדם.

יהודה גליק: יתרה מזאת.

יהודה גליק: סוכם שאתם לפחות תשימו שילוט בכל הגנים הציבוריים ובכל גני השעשועים שאסור לעשן.

מירה סלומון: נכון.

יהודה גליק: היום רוב האנשים שבאים לגן השעשועים עם הילדים לא יודעים שיש בעיה.

מירה סלומון: ובכך המחוקק רואה אותנו כעומדים בחובת מחזיק במקום.

יהודה גליק: כן.

יהודה גליק: זה מה שדובר כאן.

יהודה גליק: היה ברור לחלוטין שלא תעמידו 24 שעות ביממה פקח על כל נדנדה.

יהודה גליק: אבל אם יהיה לפחות שילוט והפיקוח העירוני יהיה בהישג יד ובן אדם שרואה מישהו שמתעקש לעשן שם, הוא מתקשר אליו ותוך זמן סביר מגיע פקח, בעינינו זה מה שצריך להיות.

יהודה גליק: זה נאמר כאן בפעם הקודמת.

יהודה גליק: זה הכיסוי הנדרש.

יהודה גליק: לא מצופה מכם שעל כל מגלשה ועל כל נדנדה יעמוד פקח במשך 24 שעות.

אלי אלאלוף: זה דומה למצב שלכם, לאחריות שלכם על בטיחות באותם מתקנים.

אלי אלאלוף: אתם לא עושים את הבדיקה כל שעה.

סימן טוב: יש גם ערך לזה שאזרחים יוכלו לומר לאנשים מעשנים שזה אסור על פי החוק.

יהודה גליק: אם הם רואים שם שלט, הם יכולים לומר זאת.

סימן טוב: אם יש שלט או אין, עצם זה שזה אסור, אפשר לומר למישהו שאסור לעשן כאן וזה לא חוקי.

מירה סלומון: רשמנו לפנינו את ההודעה של הוועדה בעניין הזה.

מירה סלומון: להזכיר לוועדה שהקושי מלכתחילה היה הפער בין חובת הפיקוח שאין עליה עוררין לבין חובתו של מחזיק במקום שהיא חובה קצת יותר מוגדרת.

מירה סלומון: רשמנו את הודעת הוועדה.

שמרית שקד: אני מבינה שהנושא נסגר.

שמרית שקד: רציתי להעיר שגם אנחנו קיימנו איזושהי שיחת ועידה עם נציגות השלטון המקומי – נינא ממשרד הבריאות, נציגות השלטון המקומי ואני – ואני חייבת לציין שגם בדיון הקודם עורכת הדין רות דיין מדר העלתה את כל הסוגיות האלה והוועדה התמודדה אתן לדעתי בצורה מעמיקה.

שמרית שקד: חברת הכנסת בן ארי שניהלה את הדיון דנה בטענות לגופן.

שמרית שקד: לגבי המשרדים הממשלתיים.

שמרית שקד: כפי שאמרתי, כרגע ההרחבה שמשרד הבריאות ביקש היא להרחיב אך ורק לגבי חצרות המשרד וכן אזורים מוגדרים.

שמרית שקד: כל אזור מחוץ למשרד יהיה אסור ובאזורים מוגדרים יהיה מותר.

שמרית שקד: זאת ההרחבה.

שמרית שקד: חבר הכנסת גליק ביקש הרחבה הרבה יותר משמעותית.

אלי אלאלוף: אתה רוצה להציג אותה.

יהודה גליק: אפשר להציג אותה אבל אני סומך עליה.

אלי אלאלוף: אני אומר לך מה הנטייה שלי, אחרי התייעצויות ובמעורבות שלך בנושא הכנסת.

אלי אלאלוף: אני חושב שהגענו – למרות שהכנסת לא הייתה כלולה בצו הראשוני – ניהלנו שיחות בצורות שונות ובגלל זמנים של כל אחד עם הכנסת והכנסת הבינה שהיא צריכה להוות דוגמה.

אלי אלאלוף: לכן היא קבעה לעצמה שיהיו רק שלוש מרפסות מוגדרות שמותר יהיה לעשן שם ובגלל הדרישה מחברי הכנסת לא לזוז מהמליאה ברגעים מסוימים, תהיה בתוך הפרסה של הכנסת – מי שמכיר, יש מעין בננה שקוראים לה פרסה - מקום.

אלי אלאלוף: יש שם כלוב סגור, אקווריום סגור ומסוגר שכמעט אין בו אוויר ורק שם מותר לעשן.

אלי אלאלוף: אני רוצה לומר לכם שזה סגור וכשזה סגור, גם אני שאלרגי לעישון ולעשן בכלל, אני לא מרגיש.

יהודה גליק: הכנסת גם הוסיפה איטום של הדלת.

אלי אלאלוף: זאת אומרת, הכנסת התנדבה לאפשר מקומות עישון.

אלי אלאלוף: רק לפני שנתיים בצוות שלי לשמחתי היו שלושה הריונות והייתה מלחמה להוציא את האנשים מהמרפסת הצמודה למשרדים.

אלי אלאלוף: היום לא.

אלי אלאלוף: זה כבר אסור, בכל מבנה הכנסת, בכל המרפסות הקיימות, חוץ משלוש מוגדרות ועל זה יש הודעה רשמית של הכנסת שמודיעה על השתתפותה בהבנת הנושא.

אלי אלאלוף: לגבי שאר המשרדים הממשלתיים, אני כרגע לא מבקש להרחיב את זה למקומות ציבוריים נוספים כפי שיהודה ביקש.

אלי אלאלוף: אני חושב שזה יהיה דרסטי מדי, זה לא כדאי במסגרת החגיגות היפות של היום להוסיף גם את זה.

אלי אלאלוף: לכן אני הייתי מבקש להיצמד רק למה משרד הבריאות הציע.

יהודה גליק: להוריד את כל משרדי הממשלה?

אלי אלאלוף: אני אומר לך עוד נקודה חשובה.

אלי אלאלוף: משרד המשפטים שעוקב באחריות מלאה אומר שלמקום זה כן ולמקום זה לא.

אלי אלאלוף: האמת, לא מצאתי את ההיגיון בזה.

אלי אלאלוף: לכן אני מציע שנשאיר את האלמנט הזה של המקומות הציבוריים הנוספים, החברות הממשלתיות וכולי לדיון נוסף כשנבוא עם דבר מסודר.

יהודה גליק: לא הבנתי.

יהודה גליק: אני מוכרח לומר שאני מסתובב בעיריות ואני מסתובב בתי משפט ורואה שזה מקום ציבורי נרחב.

יהודה גליק: לא הבנתי מה הבעיה שלא יהיה שם עישון בכניסה לעירייה, בכניסה למחלקת הרווחה.

יהודה גליק: לא הבנתי מה כל כך מסובך, במיוחד שהמנכ"ל אמר כאן שהם בעד גישה מקסימליסטית.

אלי אלאלוף: גם אני בעד.

יהודה גליק: מה מפריע שגם כל המקומות האחרים יהיו?

אלי אלאלוף: מפני שגם משרד המשפטים נתן רשימה מועדפת.

אלי אלאלוף: אני לא ראיתי ברשימה המועדפת – סליחה על אי ההבנה שלי – את ההיגיון במועדף.

אלי אלאלוף: או הכול או לא.

אלי אלאלוף: בוא נעשה עבודה מסודרת ונחזור עם הרחבת הצו.

נינא כהן קרן: הכוונה של משרד הבריאות בצו הבא לבטל גם את חדרי העישון ובעצם להחיל את אותו הסדר שיש היום על משרדי הממשלה על מקומות עבודה בכלל.

סימן טוב: זה בתהליך עבודה שיבוא לוועדה, כמו שאנחנו עושים במסעדות וברים.

סימן טוב: אני הייתי שמח שגם מסעדות וברים היו כאן בצו הזה, אבל אמרו לי שזה מחזיר אותנו לצעד ראשון לא נדע להתמודד עם זה ברמה משפטית תהליכית.

עמוס האוזנר: למה לא תדעו להתמודד עם זה?

עמוס האוזנר: בכל העולם מתמודדים עם זה.

עמוס האוזנר: אנחנו החריג העולמי.

אלי אלאלוף: לפעמים יש לנו כחברי כנסת יתרון לטייל בעולם.

עמוס האוזנר: דיברנו על צרפת.

אלי אלאלוף: אני בעד אבל לצערי יודע מה קורה.

אלי אלאלוף: דיברו על צרפת שעשתה משהו טוב, לכו לראות, זה זיהום מטורף.

אביטל פאטו בן-ארי: מנהלת מחלקת הסברה וקידום בריאות באגודה למלחמה בסרטן.

אביטל פאטו בן-ארי: לגבי הסעיף האחרון עליו דיברנו, על ההיגיון של גופים אלו או אחרים.

אביטל פאטו בן-ארי: אני הייתי רוצה לציין שאני חושבת שמאוד חשוב שגם העיריות והרשויות המקומיות ייכנסו לסעיף הזה ולו רק בשל העובדה שהן אלה שאמורות לאכוף את החוק.

אביטל פאטו בן-ארי: אם הן אמורות לאכוף את החוק, אז לפחות שם יהיה איסור עישון גורף כדי שבאמת לא יהיה אחד בפה ואחד בלב.

אלי אלאלוף: בעקבות ההערה שלך, אני מבקש מכם, משרד הבריאות, לבדוק את הרשימה של יהודה שיש בה הרבה הגיון.

אלי אלאלוף: תבדקו אתם את הרשימה ותעבירו אותה אחרי שתעשו עבודה.

אלי אלאלוף: משרד הבריאות ייקח לתשומת לבו את הרשימה הזאת ויכלול אותה בהצעה הקרובה להרחבה.

יהודה גליק: אני בכל זאת מבקש.

יהודה גליק: שני מקומות שיש בהם ריבוי של מבקרים ואלה בתי משפט ורשויות מקומיות.

יהודה גליק: ההערה של הגברת לגבי רשויות מקומיות מאוד מקובלת עלי.

יהודה גליק: אם הם אחראים על הפיקוח, הם צריכים לשמש דוגמה.

יהודה גליק: ובתי משפט.

יהודה גליק: בכל שאר המקומות אולי יש פחות אנשים שמבקרים.

יהודה גליק: אני מתאר לעצמי שוועדת הבחירות המרכזית לכנסת לא מבקרים אצלה כל יום הרבה אנשים אבל בתי משפט ורשויות מקומיות, אפשר להכניס.

עמוס האוזנר: בתי משפט כבר כלולים סעיף 1.

אלי אלאלוף: בהתלהבות הייתי אומר כן אבל בואו נעשה את הדברים בצורה מתואמת עם המערכות.

יהודה גליק: יש לכם התנגדות לבתי משפט ורשויות מקומיות?

נינא כהן קרן: לא.

יהודה גליק: אז למי יש התנגדות?

אלי אלאלוף: לי יש התנגדות.

יהודה גליק: לבתי משפט?

אלי אלאלוף: ודאי, ועוד יותר.

אלי אלאלוף: אני אקבע משהו למערכת בתי המשפט בלי להתייעץ אתם?

יהודה גליק: נמצא כאן נציג משרד המשפטים.

יהודה גליק: לכם יש התנגדות?

לילך וגנר: אנחנו דווקא תמכנו בכל הרשימה פרט לתאגיד סטטוטורי וחברה ממשלתית.

יהודה גליק: הנה, הם הסכימו לכל.

שמרית שקד: לא.

שמרית שקד: הם אמרו שחברה ממשלתית, תאגיד סטטוטורי וחברה עירונית.

יהודה גליק: בסדר.

יהודה גליק: אני מוכן לוותר על תאגידים.

לילך וגנר: התאגידים, החברות הממשלתיות והעירוניות, בעינינו הם לא שונים מכל מקום עבודה אחר ואם תהיה הרחבה - - -

יהודה גליק: בסדר.

יהודה גליק: על זה אני מוכן לוותר.

לילך וגנר: יש גם הגיון בהרחבה עליהם אבל כרגע כאשר מדובר במשרד ממשלתי בנפרד, אנחנו הסכמנו להרחבה פרט למקומות האלה וגם ביקשנו את ההתייחסות של הגורמים הרלוונטיים שאני מבינה שהייעוץ המשפטי קיבל.

שמרית שקד: לא ראיתי את הצו החדש של משרד הבריאות, אבל נינא אומרת שבפועל הרשימה הזאת מתייתרת כי בעצם לא תהיה משמעות להוראה הזאת?

נינא כהן קרן: זו הכוונה.

אלי אלאלוף: אני קוטע אותך באמצע דבריך כי את דיברת ללא רשות.

שמרית שקד: אני שאלתי אותה.

שמרית שקד: אני מתנצלת.

אלי אלאלוף: סליחה.

אלי אלאלוף: ד"ר חגי לוין.

חגי לוין: יושב ראש הוועדה, אני ממש מבקש ממך, זה באפשרותך היום, דברים שיש עליהם הסכמות כן להעביר.

חגי לוין: אנחנו יודעים שמטבע הדברים במדינה שלנו, עם כל הרצון של כולנו, יכול להיות שזה ייקח עכשיו זמן ואנחנו לא יודעים מתי יקרה התיקון שמשרד הבריאות יביא.

חגי לוין: לכן מה שאפשר להעביר היום, ממש מבקשים להעביר.

אלי אלאלוף: אם משרד הבריאות יכול לסיים ולהביא רשימה נוספת בחודשיים הקרובים, עד סוף המושב הזה, אני מבטיח לכם להעביר.

יהודה גליק: אבל אם יש דברים שכבר מוסכמים ואין כאן התנגדות של אף אחד?

אלי אלאלוף: אתה הצעת שני דברים.

אלי אלאלוף: אמרה נציגת משרד המשפטים, שאני מאוד מכבד אותה, להוציא תאגידים וחברות ממשלתיות - אני מקבל את ההערה הזאת.

אלי אלאלוף: זאת באמת הרחבה רחבה מאוד.

אלי אלאלוף: אבל אם אנחנו מדברים על כל השאר ואין לה התנגדות ולמשרד הבריאות אין התנגדות?

אלי אלאלוף: אם זה יתייתר, בעוד חודשיים זה יתייתר.

אלי אלאלוף: אני לא יודע מתי זה יגיע.

אלי אלאלוף: אולי מחר תיפול הממשלה ויהיו בחירות?

אלי אלאלוף: אני לא יודע.

אלי אלאלוף: כאן יש לי משהו ביד אין עליו מחלוקת ולכן למה לא לאשר אותו?

אלי אלאלוף: נציגת השלטון המקומי.

מירה סלומון: תודה אדוני.

מירה סלומון: אנחנו לא בדקנו את היערכות הרשויות המקומיות לעמוד בדבר הזה.

מירה סלומון: לו מחליטים להשאיר את הרשויות המקומיות, כמובן שדין החברה העירונית כדין חברה ממשלתית והיא צריכה לצאת מהתחולה של הצו.

יהודה גליק: בסדר.

מירה סלומון: זה ברור.

מירה סלומון: לו מדובר בהכנסה של הרשויות המקומיות, אנחנו מבקשים שתחילת הפרט הזה תהיה מאוחרת מ-30 ימים כיוון שאנחנו לא בדקנו את ההיערכות של הרשויות המקומיות.

יהודה גליק: אם הצו הזה ייכלל כולו בעוד 60 ימים, זה בסדר לכולם?

מירה סלומון: אני חושב שזה יכול להיות.

יהודה גליק: אין לי התנגדות שנשנה כאן ותוסיפו 60 ימים.

מירה סלומון: בפרט הזה.

יהודה גליק: בכל מקרה, אם זה יתייתר, זה יתייתר.

יהודה גליק: בואו נכליל חוץ מהחברות העירוניות והחברות הממשלתיות והתאגידים.

יהודה גליק: בעיני זה מקובל.

לילך וגנר: תאגידים.

יהודה גליק: מה שאמרת.

יהודה גליק: הנוסח שאמרת.

עמוס האוזנר: עם בתי המשפט אתה גורע.

עמוס האוזנר: אתה לא מוסיף כי בתי המשפט כבר כלולים בסעיף 1.

עמוס האוזנר: אם אתה מכניס אותם כאן עם אזורי עישון, אתה עושה את המצב יותר גרוע מאשר היום.

שמרית שקד: אני הבנתי מנציגת הנהלת בתי המשפט - שהיא לא כאן, היא אמרה שהיא תבקש מנציגת משרד המשפטים לייצג אותה – שהיא אומרת שבבתי המשפט לא מעשנים.

עמוס האוזנר: לא מעשנים מסיבה פשוטה.

עמוס האוזנר: זה כלול בסעיף 1.

אלי אלאלוף: נציגת מכבי.

אירית מנטש: אם כבר מדברים על מקומות עבודה, גם מלצר שעובד במקום עבודה זכאי לנשום אוויר נקי.

יהודה גליק: אמר המנכ"ל שמסעדות וברים יהיו בדיון הבא.

אירית מנטש: אם אנחנו כבר פותחים את זה שכל מקומות העבודה - - -

יהודה גליק: אנחנו לא פותחים את כל מקומות העבודה.

אירית מנטש: מסעדה זה מקום שבן אדם עובד בו.

יהודה גליק: זה צו אחר.

אלי אלאלוף: יהודה נתן את התשובה בשמי.

אלי אלאלוף: תודה.

אלי אלאלוף: אדוני המנכ"ל, אתה מסכים להצעה?

סימן טוב: כן.

אלי אלאלוף: תיקנו את זה ל-60 ימים.

שמרית שקד: בואו נדבר על מה כן ועל מה לא.

אלי אלאלוף: רשימה מדויקת.

שמרית שקד: בפרט 15א, במקום "משרד ממשלתי" יבוא "משרדי רשות ציבורית", ובסופו יבוא "לרבות חצר המשרד, למעט אזור מוגדר המצוי מחוץ לבניין ואשר הוקצה לעישון בידי הנהלת המקום, אם הוקצה, הנמצא בטווח של לפחוות 10 מטרים מהבניין ושהעישון אינו גורם למטרד בחלקים אחרים של המקום, וכן באזור הכניסה או היציאה למשרד בטווח של 10 מטרים מהכניסה או מהיציאה, למעט בית מגורים הנמצא בטווח האמור.

שמרית שקד: בפרט זה, "רשות ציבורית" –

שמרית שקד: לשכת נשיא המדינה.

אלי אלאלוף: לא.

אלי אלאלוף: אנחנו מבקשים להוריד.

יהודה גליק: למה?

אלי אלאלוף: זאת לא רשות.

יהודה גליק: אין בעיה.

שמרית שקד: מבקר המדינה.

יהודה גליק: זה משרד ממשלתי.

שמרית שקד: אז אין צורך לכתו את זה.

יהודה גליק: במשרדי הממשלה, משרד מבקר המדינה כלול?

לילך וגנר: אני לא משוכנעת שזה נכלל בהגדרה.

יהודה גליק: אז תשאירי.

אלי אלאלוף: חכה.

אלי אלאלוף: תן לנו להבין.

אלי אלאלוף: אתה מבין מהר, אבל אני לא.

לילך וגנר: אני לא מייצגת את מבקר המדינה.

לילך וגנר: אם אין התנגדות של מבקר המדינה, זה בסדר.

אלי אלאלוף: אני מעדיף רק אחרי התייעצות עם מבקר המדינה.

שמרית שקד: להוריד את זה?

אלי אלאלוף: כן.

יהודה גליק: מבקר המדינה הוא בניין שיש בו קבלת קהל המונית?

יהודה גליק: אין.

יהודה גליק: לא אכפת לי.

יהודה גליק: אני לא אריב על זה.

שמרית שקד: בתי משפט ובתי דין.

לילך וגנר: להבנתי, ממה שהייעוץ המשפטי של הוועדה מסר לי, ממילא קיים איסור כזה בבתי משפט ובבתי דין והוא אינו משפיע.

אלי אלאלוף: בדברים שאת אומרת, את כאילו מתחמקת מאחריות.

אלי אלאלוף: אם אתם משרד המשפטים אחראים על בתי משפט, אתם צריכים להגיד כן או לא עכשיו.

לילך וגנר: נציגת הנהלת בתי המשפט אמרה שתתאם אתי אבל היא לא תאמה אתי עמדה ולכן קשה לי לייצג אותם.

אלי אלאלוף: אני מרשה לך עד סוף הדיון להרים טלפון ולחזור עם תשובה.

שמרית שקד: גם אני לא מייצגת אותם.

אלי אלאלוף: ודאי שלא.

שמרית שקד: אני שמה את זה בסוגריים.

שמרית שקד: את מבקר המדינה הורדנו, נכון?

יהודה גליק: כן.

שמרית שקד: רשות מקומית.

יהודה גליק: משאירים.

אלי אלאלוף: בתנאי שזה תוך 60 ימים.

שמרית שקד: אני מתקנת ל-60 ימים.

שמרית שקד: רשות מקומית בפנים.

עמוס האוזנר: כל החוק 60 ימים או רק הרשות המקומית?

יהודה גליק: כל החוק 60 ימים.

אלי אלאלוף: כן.

אלי אלאלוף: כל החוק 60 ימים.

שמרית שקד: תאגיד שהוקם לפי חוק.

שמרית שקד: אני מבינה שזה יורד בעקבות התנגדות משרד המשפטים.

יהודה גליק: נכון.

שמרית שקד: ועדת הבחירות המרכזית לכנסת.

יהודה גליק: יורד.

אלי אלאלוף: זה בתוך הכנסת.

אלי אלאלוף: תוציאי אותם.

שמרית שקד: חברה ממשלתית וחברת בת ממשלתית כהגדרתן בחוק החברות הממשלתיות, התשל"ה-1975.

יהודה גליק: יורד.

שמרית שקד: חברה עירונית וחברת בת עירונית כהגדרתן בסעיף 21 לחוק יסודות התקציב, התשמ"ה-1985.

יהודה גליק: יורד.

שמרית שקד: מועצות דתיות.

יהודה גליק: נשאר.

קריאה: הן כמו רשויות.

שמרית שקד: אני רוצה לעשות סדר.

שמרית שקד: הממשלה ומשרדי הממשלה בפנים.

שמרית שקד: רשות מקומית ומועצות דתיות.

יהודה גליק: ובתי משפט.

שמרית שקד: לגבי בתי המשפט מחכים לתשובה.

אלי אלאלוף: היא יצאה לברר.

יהודה גליק: עקרונית זה נשאר.

יהודה גליק: בעצם נשארו ארבעה סעיפים: ממשלה, בתי משפט, רשות מקומית ומועצות דתיות.

שמרית שקד: אני אמשיך בהקראה.

שמרית שקד: (8) אחרי פרט 22 יבוא: "23.

שמרית שקד: חניון מקורה או תת קרקעי הפתוח לציבור.

שמרית שקד: 24.

שמרית שקד: כל מקום בגן חיות, וכן באזור הכניסה או היציאה, בטווח של 10 מטרים מהכניסה או היציאה ולמעט אזור מוגדר שהוקצה לעישון בידי הנהלת המקום, אם הוקצה, ושהעישון בו אינו גורם למטרד בחלקים אחרים של המקום".

שמרית שקד: 2.

שמרית שקד: הוראת שעה פרט 2(ב) לתוספת כנוסחו בתקנה 1, יעמוד בתוקפו לתקופה של שלוש שנים מיום התחילה.

שמרית שקד: 3.

שמרית שקד: תחילה תחילתו של צו זה 60 ימים מיום פרסומו.

עמוס האוזנר: אדוני, אני רוצה לחזור על מה שביקשתי.

אלי אלאלוף: לא.

אלי אלאלוף: אני לא חוזר.

עמוס האוזנר: אמרת לי שעכשיו זה הזמן להעלות את זה.

עמוס האוזנר: הערה טכנית לגבי סעיף 1 של החוק.

עמוס האוזנר: יש שם סעיף, בסוף סעיף 1, שאומר ש"אין בהוראות פרט 1 או פרטים אחרים בתוספת זו כדי לגרוע מאיסור עישון מכוח כל דין או למנוע מבעל המקום המחזיק בו לאסור את העישון במקום".

עמוס האוזנר: זה סעיף כללי שחל על כל המקומות ולא רק על אלה שבפרט 1.

עמוס האוזנר: כאשר אנשים קוראים פרט מסוים של החוק, הם לא ערים לסעיף הזה והם חושבים שאין להם את הסמכות לאסור את העישון בכל המקום.

אלי אלאלוף: מה ההצעה שלך?

עמוס האוזנר: להפריד את הסעיף הזה ולשים אותו לחוד.

עמוס האוזנר: להוציא את הסעיף הזה ולשים אותו לחוד כדי שאנשים ידעו שבעל המקום, זכותך, אם אתה רוצה לאסור את העישון.

עמוס האוזנר: אני לא מוסיף כאן כלום אלא אני רוצה שאנשים ידעו את זה.

עמוס האוזנר: אנשים קוראים את החוק והם לא יודעים.

אלי אלאלוף: זה פלפול משפטי שכרגיל אני לא אוהב.

שמרית שקד: זה נמצא היום בפרט 1.

עמוס האוזנר: אבל אנשים לא מכירים את זה.

אלי אלאלוף: אני תמיד קורא עד הסוף.

עמוס האוזנר: אתה קורא את פרט 15 ואתה לא קורא את סעיף 1.

אלי אלאלוף: יש לי בקשה.

אלי אלאלוף: היועצת המשפטית ממשיכה להשאיר את זה כפי שזה.

אלי אלאלוף: אנחנו יכולים לעבור להצבעה?

שמרית שקד: אתה יכול אבל עם בתי משפט או בלי בתי משפט?

יהודה גליק: אמרתם שממילא זה כבר קיים.

שמרית שקד: לא.

שמרית שקד: לא אמרתי.

שמרית שקד: אמרתי שמסרה לי נציגת הנהלת בתי המשפט, אבל שוב, אני באמת לא מוסמכת לייצג אותה.

שמרית שקד: היא אמרה לי שהיא תבקש ממישהו שייצג אותה.

שמרית שקד: אני לא מוסמכת לייצג אותה.

שמרית שקד: היא אמרה לי שלפי מיטב ידיעתה לא מעשנים היום בבתי משפט אבל אני באמת לא רוצה לייצג אותה.

שמרית שקד: היא גם לא ביקשה שאני אייצג אותה.

אלי אלאלוף: בסדר.

אלי אלאלוף: אני בעד להצביע ללא בתי משפט.

יהודה גליק: לא.

יהודה גליק: אם זה ייקח עוד דקה, בוא נחכה כי היא אמרה שהיא תביא תשובה סופית.

יהודה גליק: המוני אנשים באים כל יום לבתי המשפט.

יהודה גליק: מה ההבדל בין זה לבין משרדי ממשלה?

יהודה גליק: זאת לא חברה ממשלתית.

אלי אלאלוף: יגידו שאתה מתערב במערכת המשפט.

יהודה גליק: לא.

יהודה גליק: הם לא יגידו.

יהודה גליק: הם גם לא אמרו את זה.

יהודה גליק: הם לא התנגדו.

אלי אלאלוף: בדקת את זה?

אלי אלאלוף: בבקשה, דוקטור לוין.

חגי לוין: אם יורשה לי להציע לגבי חניון מקורה או תת קרקעי.

חגי לוין: להוסיף או 10 מטרים מהכניסות והיציאות.

חגי לוין: מה שקורה זה שהאוורור בחניונים הוא לא טוב וכל העשן שנכנס, נשאר שם, בנוסף לעשן המכוניות.

חגי לוין: לכן, כמו שיש לנו בכל הסעיפים האחרים, 10 מטרים מהכניסות או היציאות.

חגי לוין: בחניונים זה מוגדר היטב, זאת לא בעיה לעשות את זה.

יהודה גליק: הנה, יש אישור.

יהודה גליק: תגידי לפרוטוקול.

חגי לוין: אני מציע להוסיף לסעיף 23, חניון מקורה תת קרקעי וכן באזור הכניסה או היציאה בטווח של 10 מטרים מהכניסה או היציאה של החניון המקורה או התת קרקעי.

קריאה: זאת אומרת של-ש.ג.

קריאה: אסור לעשן.

אלי אלאלוף: שם הייתי נותן עוד 20 מטרים אבל אם אין ברירה, נסתפק ב-10 מטרים.

שמרית שקד: אתה רוצה לתקן את זה?

יהודה גליק: כן.

שמרית שקד: 10 מטרים מהכניסה או מהיציאה לחניון.

יהודה גליק: למעט בית מגורים.

לילך וגנר: רציתי להעיר לגבי התוספת.

לילך וגנר: למעט אם יש בית מגורים.

יהודה גליק: זה מופיע לגבי כולם.

אלי אלאלוף: זה ברור.

לילך וגנר: לגבי הנהלת בתי המשפט, שוחחתי עם נציגתם והיא אומרת שהיום ממילא הם מחילים את הצו כמשרד ממשלתי.

לילך וגנר: זאת אומרת, כבר היום הם מחילים את האיסורים שקיימים לגבי משרד ממשלתי ולכן אין להם התנגדות להחלה הזאת.

שמרית שקד: על בתי משפט ועל בתי דין?

לילך וגנר: אני דיברתי עם הנהלת בתי המשפט.

אלי אלאלוף: בתי משפט ובתי דין.

שמרית שקד: שוב, אני רוצה לעשות סדר.

שמרית שקד: נכלל:

שמרית שקד: בתי משפט ובתי דין.

שמרית שקד: מועצות דתיות.

אלי אלאלוף: כן.

אלי אלאלוף: ברשותכם, אני שמח שאנחנו עומדים להגיע לרגע טוב נוסף בהגנה על בריאות הציבור.

אלי אלאלוף: מי בעד אישור הצו למניעת העישון במקומות ציבוריים והחשיפה לעישון (שינוי התוספת לחוק), התשע"ח-2018 כפי שהוקראה ותוקנה?

אלי אלאלוף: מי נגד?

אלי אלאלוף: בעד – פה אחד צו למניעת העישון במקומות ציבוריים והחשיפה לעישון (שינוי התוספת לחוק), התשע"ח-2018 נתקבל.

אלי אלאלוף: הצו אושר פה אחד.

אלי אלאלוף: תודה רבה.